Νεοπτόλεμος Γ΄ της Ηπείρου

Ο Νεοπτόλεμος Γ΄ (336 π.Χ. - 297 π.Χ.) ήταν βασιλιάς της Ηπείρου από τη φυλή των Μολοσσών, μέλος της Δυναστείας των Αιακιδών. Ήταν γιος του βασιλιά Αλεξάνδρου Α΄ και της Κλεοπάτρας, πριγκίπισσας της Μακεδονίας. Κατ' επέκταση ήταν εγγονός του Φιλίππου Β΄, αλλά και ανηψιός της Ολυμπιάδας (που ήταν αδελφή του πατέρα του).

 Βιογραφικά στοιχεία  
Όταν ο πατέρας του Νεοπτόλεμου, Αλέξανδρος, σκοτώθηκε κατά τη διάρκεια μιας εκστρατείας στην Ιταλία το 331 π.Χ., κατά πάσα πιθανότητα ο ίδιος ήταν απλά βρέφος. Έτσι στον θρόνο ανέβηκε ο εξάδερφός του, Αιακίδης,Marcus Junianus Justinus, «Επιτομή του Πομπήιου Τρόγου», 17.3 και μετά τον θάνατο του τελευταίου ο Αλκέτας Β'.Διόδωρος ο Σικελιώτης, «Ιστορική Βιβλιοθήκη», 19.88 Όταν ο Αλκέτας δολοφονήθηκε από τους υπηκόους του, οι Ιλλυριοί βοήθησαν τον γιο του Αιακίδη, τον ανήλικο ακόμη Πύρρο να ανέβει στον θρόνο της Ηπείρου.Παυσανίας, «Ελλάδος περιήγησις», 1.11.5 

Όταν ο νεαρός βασιλιάς έγινε δεκαεπτά χρονών, πραγματοποίησε ένα ταξίδι στην Ιλλυρία για χάρη ενός φίλου που παντρευόταν. Κατά τη διάρκεια της απουσίας του οι Μολοσσοί συνωμότησαν, απέλασαν τους συμμάχους του, καταχράστηκαν την περιουσία του και ανακήρυξαν βασιλιά τον Νεοπτόλεμο το 302 π.Χ. Πλούταρχος, «Βίοι Παράλληλοι: Πύρρος», §4 Ο τελευταίος είχε κυβερνήσει έξι χρόνια, όταν άνοιξε ο δρόμος για την επάνοδο του Πύρρου με τη βοήθεια του Πτολεμαίου, βασιλιά της Αιγύπτου. Μεγάλο μέρος του λαού πήρε το μέρος του καθώς η διακυβέρνηση του Νεοπτόλεμου υπήρξε τυραννική.

Τελικά οι δύο άνδρες επιφανειακά συμφώνησαν να συγκυβερνήσουν ώστε να μην οδηγηθεί η χώρα σε εμφύλιο πόλεμο. Κρυφά όμως, ο καθένας υπονόμευε την εξουσία του άλλου, με τη συνδρομή και των καλοθελητών που υποστήριξαν τη μία ή την άλλη πλευρά.Πλούταρχος, «Βίοι Παράλληλοι: Πύρρος», §5 Η τελευταία πράξη της διαμάχης τους παίχτηκε κατά τη διάρκεια κάποιων εορτασμών όπου παραβρέθηκαν και οι δύο με την ακολουθία τους. Εκεί ο Νεοπτόλεμος άδραξε την ευκαιρία να συνωμοτήσει κατά της ζωής του Πύρρου. Ωστόσο τα σχέδιά του προδόθηκαν στον αντίπαλό του, αφ' ενός από έναν υπηρέτη ο οποίος θα εκτελούσε υποτίθεται το σχέδιο, αφ' ετέρου από μία γυναίκα, τη Φαιναρέτη. Η τελευταία κρυφάκουσε τον Νεοπτόλεμο να καυχιέται για το σχέδιό του στο σπίτι της αδελφής του, Καδμείας. Κρυφά λοιπόν, αποκάλυψε τη συνωμοσία στη σύζυγο του Πύρρου, την Αντιγόνη, η οποία μετέφερε τα πάντα στον άνδρα της. Κάποιες ημέρες μετά, ο Πύρρος προσκάλεσε τον Νεοπτόλεμο σε δείπνο όπου και τελικά του αφαίρεσε πρώτος τη ζωή.

 Χρονολόγιο 
 Έτος (π.Χ.)  Γεγονός   Γέννηση του Νεοπτόλεμου, γιου του βασιλιά Αλεξάνδρου Α΄ και της Κλεοπάτρας. 331 π.Χ. Ο Αλέξανδρος χάνει τη ζωή του καθώς διέσχιζε με τον στρατό του ένα ποτάμι στην Πανδοσία. Τον διαδέχεται η χήρα του, Κλεοπάτρα, ως επίτροπος του ανήλικου γιου του, Νεοπτόλεμου Γ΄. 330 π.Χ. Η Ολυμπιάδα μεταβαίνει στην Ήπειρο, αλλά λίγο αργότερα η κόρη της Κλεοπάτρα μεταβαίνει στην Πέλλα. Ο Αιακίδης κυβερνά την Ήπειρο. 323 π.Χ. Θάνατος του Αλεξάνδρου του Μέγα στη Βαβυλώνα. 318 π.Χ. Γεννιέται ο Πύρρος της Ηπείρου, γιος του Αιακίδη και της Φθίας. 313 π.Χ. Ο Αιάκίδης επιστρέφει στον θρόνο μετά από εξορία τριών ετών. Συγκρούεται δύο φορές με τον Φίλιππο, αδελφό του Κάσσανδρου, και χάνει τη ζωή του κοντά στις Οινιάδες. Τον διαδέχεται ο μεγαλύτερος αδελφός του, Αλκέτας Β΄. 307 π.Χ. Κουρασμένοι από τη διακυβέρνηση του Αλκέτα, οι Ηπειρώτες δολοφονούν εκείνον και δύο από τους γιους του. Στον θρόνο ανεβαίνει ο ανήλικος ακόμη Πύρρος, ο οποίος είχε καταφύγει στην Ιλλυρία. 302 π.Χ. Οι Μολοσσοί ανατρέπουν τον Πύρρο και τον εξορίζουν. Στον θρόνο ανεβαίνει ο Νεοπτόλεμος. 296 π.Χ. Επάνοδος του Πύρρου με τη βοήθεια του ελληνιστικού κράτους της Αιγύπτου. Πύρρος και Νεοπτόλεμος μοιράζονται τη διακυβέρνηση του βασιλείου. Ο Νεοπτόλεμος συνωμοτεί κατά του Πύρρου, ωστόσο τελικά βρίσκει πρώτος τον θάνατο.

 Δείτε επίσης 
Δυναστεία των Αιακιδών
Αρχαία Ήπειρος 
Ελληνιστική περίοδος
 Παραπομπές 

Κατηγορία:Βασιλείς της Δυναστείας των Αιακιδών